KOMISIJOS SPRENDIMAS
2004 m. rugsėjo 16 d.
iš dalies keičiantis Sprendimą 2001/376/EB dėl žinduolių mėsos ir kaulų miltų bei kitų giminingų produktų siuntimo iš Portugalijos
(pranešta dokumentu Nr. K(2004) 3436)
(Tekstas svarbus EEE)
(2004/653/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
kadangi:
(1)
2001 m. balandžio 18 d. Komisijos sprendime 2001/376/EB dėl priemonių, būtinų galvijų spongiforminei encefalopatijai paplitus Portugalijoje, ir data pagrįstos eksporto sistemos įgyvendinimo (3) yra priimtos nuostatos, skirtos apsisaugoti nuo galvijų spongiforminės encefalopatijos (GSE) Portugalijoje kilus tos ligos protrūkiui.
(2)
Tame sprendime nustatytos specialios taisyklės, kurių neišvengiamai prireikė atsiradus Portugalijoje GSE, įskaitant draudimą iš tos valstybės narės į kitas valstybes nares arba trečiąsias šalis siųsti žinduolių mėsos miltus, kaulų miltus, mėsos ir kaulų miltus ir šių produktų turinčius pašarus bei trąšas („mėsos ir kaulų miltai bei kiti giminingi produktai“).
(3)
Tačiau Sprendime 2001/376/EB numatyta, kad Portugalija gali leisti tam tikromis sąlygomis siųsti mėsos ir kaulų miltus bei kitus giminingus produktus valstybėms narėms, kurios tam neprieštarauja.
(4)
2002 m. spalio 3 d. Europos Parlamento ir Tarybos reglamente (EB) Nr. 1774/2002, nustatančiame sveikatos taisykles gyvūninės kilmės šalutiniams produktams, neskirtiems vartoti žmonėms (4), yra nustatytos gyvūninės kilmės šalutinių produktų skirstymo į kategorijas, surinkimo, pervežimo, krovimo, perdirbimo, panaudojimo ir tarpinio laikymo reikalavimai. Remiantis tuo reglamentu, mėsos ir kaulų miltais bei kitais giminingais produktais, pagamintais iš GSE įtariamų arba šia liga sergant patvirtintų gyvūnų arba gyvūnų, užmuštų taikant GSE likvidavimo priemonę, turi būti atsikratyta kaip atliekomis juos sudeginant patvirtintoje (atliekų) deginimo įmonėje arba įmonėje, kurioje, be kita ko, deginamos atliekos.
(5)
Portugalija nėra pakankamai pajėgi deginti GSE įtariamų arba šia liga sergant patvirtintų gyvūnų, arba gyvūnų, užmuštų taikant GSE likvidavimo priemonę, mėsos ir kaulų miltų bei kitų giminingų produktų. Susikaupusios šių medžiagų atsargos gali kelti pavojų visuomenės ir gyvūnų sveikatai.
(6)
Būtina iš dalies pakeisti Sprendime 2001/376/EB mėsos ir kaulų miltų bei kitų giminingų produktų siuntimo iš Portugalijos reikalavimus. Todėl tą sprendimą reikėtų atitinkamai iš dalies pakeisti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/376/EB II priedas iš dalies keičiamas taip, kaip nurodyta šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje, 2004 m. rugsėjo 16 d.